A hősökért imádkozom
Mikor a Nap int
A mezőknek,
Mikor a lepkék
Kergetőznek,
Mikor a szegfűk
Nyiladoznak,
Mikor a rózsák
Illatoznak:
Én elfelejtek minden örömet,
Összekulcsolom a két kezem
S emlékezem...

Látom a csaták
Vérviharját,
Hallom az ágyuk
Vad haragját,
Hallom a hősök
Felhörgését,
Látom a testvér
Ömlő vérét
S feléled lelkem minden bánata...
Összébb kulcsolom a két kezem,
— Emlékezem...

Elszáll a lelkem
Őhozzájuk,
Megsimogatom
Keresztfájuk,
Virágot szórok
Szent porukra,
Örökké élő
Templomukra, —
S amig a hősök csendben alszanak,
A fejfájukat sorra csókolom:
Imádkozom...

versek